
Quechua 


Quechua (en l’Ecuador kichwa u quichua ) è ina gruppa da varietads 
linguisticas indigenas parentadas stretgamain ina cun l’autra che vegnan 
discurridas en il territori da las Andas en l’America dal Sid. Igl è contestà, 
schebain ins duai discurrer en quel cas d’ina singula lingua cun differenzas 
dialectalas fitg fermas, ubain d’ina famiglia linguistica che sa cumpona da 
pliras linguas. En il segund cas resta la dumonda averta, da quantas linguas 
ch’i sa tracta. Per sclerir questa dumonda dependi era, sch’ins parta da 
criteris structurals inerents a la lingua u da criteris sociolinguistics ch’èn 
identitars en il senn il pli vast dal pled. 


Cuntegn 

II glottonim 

La parentella linguistica 
La derasaziun 

Las varietads 

Survista 
La classificaziun 
Exempels da pleds 

Ina lingua respectivamain ina famiglia linguistica - e quantas 
linguas da scrittira? 

L’istorgia 

II diever en scola 

La fonologia 

lls vocals 

lls consonants 

L’influenza dal spagnol 

La scrittira e la moda da scriver 

lls bustabs da l’alfabet uffizial dal quechua 

La grammatica 

II substantiv 

lls pronoms 

lls adjectivs 

lls adverbs 

lls numerals 

lls verbs 

Las particlas 

L’evidenzialitad 

lls pronoms interrogativs 

La negaziun 

Las proposiziuns subordinadas 



Mattetta indigena a Cusco (Peru) 


















Emprests lexicals en las linguas europeicas 

Ovras litteraras en quechua 

Annotaziuns 

Litteratura 

Colliaziuns 

Publicaziuns scientificas online 


II glottonim 


II pled quechua sco tal (en quechua tut tenor dialect e moda da scriver qhichwa, qichwa, qicwa ubain qheswa ) 
signifitga <val> u ina zona d’autezza (geografica) inclus las abitantas ed ils abitants che vivan en quella. Ils 
Quechuans sezs numnan lur lingua runa simi respectivamain runasimi (da runa <uman> e simi <bucca, pled, 
lingua>, damai <pled da l’umam). Tscherts texts quechuans dovran la denominaziun qhichwa simi ubain qheswa 
simi (<lingua quechua>). 

La parentella linguistica 


Fin oz n’han ins betg pudi cumprovar ch’il quechua saja parent cun in’autra lingua che na fa betg part da questa 
gruppa. Sin fundament dal vast vocabulari cuminaivel cun l’aimara han ins attribui il quechua e l’aimara (resp. 
las linguas aru) a la medema famiglia linguistica, numnadamain al quechumaran. Novas retschertgas 
(cumparatisticas) laschan però supponer ch’il vocabulari communabel sto probablamain vegnir attribui als 
emprests lexicals vicendaivels en consequenza dal contact linguistic ch’ha existi sur millis onns. 

La derasaziun 


II territori linguistic dal quechua tanscha dal sid da la 
Columbia sur vastas parts da l’Ecuador, dal Peru e da la 
Bolivia fin al nord dal Chile e da l’ Argentina . La pli gronda 
part da pledaders ha il Peru, suandà da la Bolivia e da 
l’Ecuador. En ils ulteriurs pajais discurran mo pitschnas 
minoritads la lingua. 

Cun probablamain passa 7 milliuns pledaders (las 
stimaziuns varieschan però ferm) è il quechua la lingua 
indigena da l’America dal Sid che vegn discurrida il pli 
savens. Ella occupa damai en quai che reguarda il dumber 
da pledaders il terz plaz suenter il spagnol ed il portugais. 

Per la gronda part dal territori linguistic existan indicaziuns da dumbraziuns dal pievel - numnadamain per il 
Peru, per l’Ecuador e per la Bolivia. Per la Columbia, l’Argentina ed il Chile n’existan talas datas betg; i dat 
unicamain stimaziuns che varieschan ferm. 

Areguard ils resultats da las dumbraziuns dal pievel sto vegnir annotà ch’uffants da vegliadetgna prescolara na 
vegnan betg registrads. Almain en il Peru ed en l’Ecuador èsi probabel ch’il dumber effectiv dals pledaders è 
marcantamain pli grond che quai che las cifras eruidas a maun da la dumbraziun dal pievel inditgan. Cun 
dumandar unicamain suenter la lingua materna n’han ins betg resguardà il 1993 la plurilinguitad fitg derasada en 
il Peru. Plinavant è la sminuziun dal dumber da pledaders ordvart drastica en cumparegliaziun cun la 
dumbraziun dal pievel dal 1981. Quai sto tranter auter vegnir declerà uschia che persunas ch’han inditgà il 1981 
da savair quechua, han inditgà il 1993 il spagnol sco lingua materna. 



La derasaziun dal quechua en l’America dal Sid 


















En l’Ecuador han ins dumbrà il 2001 sulettamain var 500 000 pledaders dal quechua (mono- e plurilings). Tut 
las stimaziuns menziunadas en la litteratura èn però cleramain pli autas. Gia daditg pon ins constatar en il rom 
da dumbraziuns dal pievel e d’enquistas la tendenza da betg inditgar ina lingua che vegn taxada sco inferiura 
(underreporting). Ins sto resguardar ch’ina gronda part dals pledaders sa serva en il mintgadi per divers motivs 
dal spagnol. Cunzunt ils Quechuans che vivan en las grondas citads dovran probablamain mo darar lur lingua. 

La distribuziun dals pledaders sin ils singuls pajais en survista: 

■ Peru: 3,2 milliuns (tenor la dumbraziun dal pievel dal 1993; stimà vegn in dumber da varga 6 
milliuns) 

■ Bolivia: 2,1 milliuns (tenor la dumbraziun dal pievel dal 2001; stimà vegn in dumber da varga 3 
milliuns) 

■ Ecuador: 500 000 (tenor la dumbraziun dal pievel dal 2001; stimà vegn in dumber da varga 2 
milliuns) 

■ Argentina: 50 000 - 120 000 (stimaziuns) 

■ Columbia: 5000 - 20 000 (stimaziuns) 

■ Chile: paucs 

■ Brasilia: naginas datas 

II quechua è sper il spagnol e l’aimara la lingua uffiziala da la Bolivia e dal Peru; tenor la constituziun dal Peru 
però mo en ils «territoris, nua ch’il quechua e l’aimara predomineschan». En l’Ecuador è il kichwa (sco era las 
ulteriuras linguas indigenas) lingua uffiziala en «ses territoris». A la maioritad da las grondas universitads da 
l’America dal Sid spagnola vegn doci quechua sco lingua estra. 

Las varietads 


Survista 


Las varietads dal quechua èn ordinadas en in continuum dialectal. 
Ins po parter ellas en las duas grondas gruppas quechua I e quechua 
II, il quechua II plinavant en las trais sutcategorias (quechua II a, 
quec hua II b e quechua II c). Questas categorias sa basan sin 
retschertgas independentas d’Alfredo Torero e da Gar y Parker dals 
onns1960. 

Quechua I (waywash) vegn discurri en la pli gronda part dals 
territoris da las Andas peruanas centralas e settentriunalas. Ils 
dialects ils pli impurtants èn quechua ancashino (en il 
Departamento Ancash), shawsha (en la provinza Jauja, 
Departamento Junin) e quechua huanca (en las provinzas Huancayo 
e Concepciön, medemamain en il Departamento Junin). Ultra da 
quels datti divers dialects en ils Departamentos Huânuco (quechua 
huallaga), Cerro de Pasco, Tarma (Junin settentriunal) ed en il nord 
dal departament Lima (dialect yaru). 


Quechua II (wampuy) cumpiglia tut las varietads discurridas en il 
sid dal Peru ed en la Bolivia, en l’ Argentina , en il Chile, en 
l’Ecuador, en la Columbia sco era ina pitschna part da las varietads 
da Tulteriur Peru. E1 è dividi en trais sutgruppas. La gruppa yunkay 

(quechua II a) cumpiglia las paucas varietads dal quechua II dal Peru Central e dal Nord (sutgruppa cajamarca- 
canaris en ils departaments Cajamarca e Lambayeque ed ils dialects da yauyos en il departament Lima ch’èn 
prest svanids da la charta). La gruppa chinchay (quechua II b, era numnà quechua dal nord) consista da las 



Varietads dal quechua 




























varietads da l’Ecuador e da la Columbia (kichwa) ch’han fatg in svilup linguistic particular sco er d’intgins 
dialects dal Peru dal Nord (inslas linguisticas kichwa en l’Amazonia). II quechua dal sid (quechua II c) 
cumpiglia tut las varietads dal Peru dal Sid (dialects chanka en ils Departamentos Ayacucho, Huancavelica ed en 
il nord dal Departamento Apurimac sco er il q usqu-q ullaw en il sid da l’Apurimac ed en ils Departamentos 
Cuzco e Puno), da la Bolivia, da l’Argentina e dal Chile. 

Las differenzas tranter las duas gruppas principalas concernan bleras parts da la grammatica e dal stgazi da 
pleds, uschia che pledaders che discurran sco lingua materna il quechua I chapeschan - senza 
enconuschientschas d’ulteriuras varietads - mo cun fadia pledaders che discurran quechua II. Las varietads dal 
quechua I sa differenzieschan era fitg ferm ina da l’autra, malgrà lur pitschen territori da derasaziun. II quechua 
II è en cumparegliaziun vaira unitar. Las differenzas tranter ils dialects dal quechua II en il Peru dal Sid ed en la 
Bolivia - che cumpiglian la pli gronda part dals pledaders dal quechua - èn relativamain pitschnas e sa 
restrenschan al nivel da la fonetica. 

Sin quest dialect meridiunal dal quechua (IIc) sa basan tant la lingua dal reginavel dals Incas (che furma la 
lingua cun las pli bleras funtaunas scrittas pli veglias mantegnidas) sco la lingua da la maioritad da las 
publicaziuns modernas en quechua dal Peru e da la Bolivia. Bleras autras varietads dal quechua èn percunter 
vegnidas descrittas unicamain en la litteratura spezialisada moderna da la linguistica. 


La classificaziun 

SIL International enumerescha las suandantas 46 linguas cun ils codes linguistics correspundeiW 1 ' (il terz nivel 
da classificaziun na deriva betg da SIL, mabain d’Alain Labre 2005*- 2 !): 

■ quechua I = waywash (17) 

■ quechua huanca 

■ quechua, huaylla huanca [qvw] (Peru): Waylla Huanca, Waycha Huanca 

■ quechua, Jauja Huanca [qxwj (Peru): Shawsha Huanca 

■ quechua ancashino 

■ quechua, Corongo Ancash [qwaj (Peru) 

■ quechua, Huaylas Ancash [qwh] (Peru) 

■ quechua, Sihuas Ancash [qws] (Peru) 

■ quechua, Chiquiân Ancash [qxa] (Peru) 

■ quechua, Northern Conchucos Ancash [qxn] (Peru) 

■ quechua, Southern Conchucos Ancash [qxo] (Peru) 

■ huânuco (Alto Pativilca - Alto Maranön - Alto Huallaga) 

■ quechua, Panao Huânuco [qxh] (Peru) 

■ quechua da Huallaga-Huânuco (quechua da Huallaga) [qub] (Peru) 

■ quechua, Ambo-Pasco [qva] (Peru) 

■ quechua, Huamalies-Dos de Mayo Huânuco [qvh] (Peru) 

■ quechua, Margos-Yrowilca-Lauricocha [qvm] (Peru) 

■ yaru 

■ quechua, North Junin [qvn] (Peru) 

■ quechua, Yanahuanca Pasco [qur] (Peru) 

■ quechua, Santa Ana de Tusi Pasco [qxt] (Peru) 

■ quechua, Cajatambo North Lima [qvlj (Peru) 

■ Tomâs-Alis/Huancaya-Vitis (separà da SIL-yauyos [qux]) 



■ Huangâscar-Azângaro-Toparâ (separà da SIL-yauyos [qux]) 
quechua II = wampuy (29) 

■ quechua II a = yunkay (5) 

■ quechua yunkay da Lima (era quechua III) 

■ quechua da Pacaraos [qvp] (Peru) (intgins attribueschan quella varietad a quechua I) 

■ quechua da Yauyos [qux] (Peru): Apuri-Chocos-Madean-Vinac, Cacra-Hongos, Tana- 
Lincha, Laraos 

■ quechua, Chincha [qxc] (Peru) (cun huacarpana, provinza Yauyos) 

■ cajamarca-canaris 

■ quechua da Cajamarca [qvcj (Peru) 

■ quechua lambayeque (inkawasi-canaris) [qufj (Peru) 

■ quechua II b = chinchay (Kichwa) (14) 

■ quechua da Chachapoyas [qukj (Peru) 

■ kichwa dal Peru dal Nord (Peru) 

■ quechua, Napo Lowland [qvoj (Peru) 

■ quechua, Southern Pastaza [qupj (Peru) 

■ quechua, San Martin [qvsj (Peru) (quechua lamas, cun quechua d’Ucayali) 

■ kichwa da l’Ecuador e da la Columbia (quechua creol) 

■ inga [inbj (Columbia): cump. kichwa inga 

■ inga, Jungle [injj (Columbia): cump. kichwa inga 

■ quichua, Tena Lowland [quwj (Ecuador) 

■ quichua, Northern Pastaza [qvzj (Ecuador) 

■ quichua, Calderön Highland [qudj (Ecuador) 

■ quichua, Chimborazo Highland [qugj (Ecuador) 

■ quichua, Imbabura Highland [qvij (Ecuador) 

■ quichua, Loja Highland [qvjj (Ecuador): Saraguro 

■ quichua, Salasaca Highland [qxl] (Ecuador) 

■ quichua, Canar Highland [qxrj (Ecuador) 

■ quechua II c = quechua dal sid (10) 

■ quechua Chanka (quechua Ayacucho, quechua ayacuchano) [quy] (Peru) 

■ quechua qusqu-qullaw (quechua Cuzco-Collao) 

■ quechua, South Bolivian [quhj (Bolivia): cump. quechua en la Bolivia 

■ quechua, North Bolivian [qul] (Bolivia): cump. quechua en la Bolivia 

■ quechua Cuzco [quzj (Peru) 

■ quechua, Eastern Apurimac [qvej (Peru) 

■ quechua, Puno [qxpj (Peru) 

■ quechua, Arequipa-La Uniön [qxuj (Peru) 

■ quechua, chilean [cquj (Chile) 

■ quechua argentin (quichua da Santiago del Estero) [qusj (Argentina) 

■ quechua classic [qwcj (istoricamain en il Peru; sco stgalim da svilup istoric po el vegnir 
mess a pèr cun quy ubain quz) 




Exempels da pleds 



Standard 

dal 

quechua 
dal sid 

Bolivia 

Ancash 

<diesch> 

chunka 

chunka 

chunka 

chunka 

chunka 

trunka 

<dultsch> 

misk'i 

mishki 

mishki 

qun 

qun 

qun 

kun 

un 

qun 

<in> 

huk 

huk 

huq 

uh 

suh 

suk 

huk 

<alv> 

yuraq 

yuraq 

yuraq 

yuraq 

yurak 

yuraq 

yurak 

yulaq 

yuraq 


Ina lingua respectivamain ina famiglia linguistica - e quantas linguas da 
scrittira? 

Sco ditg èsi contestà schebain il quechua è da vesair sco ina lingua cun blers differents dialects u sch’i sa tracta 
d’ina famiglia linguistica (e quantas linguas che quella famiglia linguistica cumpigliass). Questa dispita ha 
cumenzà cura che retschertgas fatgas en il decurs dal 20avel tschientaner han mussà che las varietads dal 
quechua sa differenzieschan per part fitg ina da l’autra. 

Ins po vegnir a respostas divergentas tut tenor sch’ins parta da criteris structurals ch’èn immanents al sistem 
linguistic ubain da criteris sociolinguistics ch’èn en il senn il pli vast identitars. Èn pli dependa la resposta dal 
puntg da vista ch’ins ha areguard la codificaziun da varietads da standard dal quechua. L ’Academia Mayor de la 
Lengua Quechua a Cuzco parta dal fatg ch’i dettia mo ina lingua quechua e che tut ils pledaders dal quechua 
duessan acceptar sco lingua da scrittira il quechua da la citad Cuzco cun tut sias particularitads regiunalas. 
Questa posiziun sa drizza pia cleramain cunter ina varianta da gulivaziun sco per exempel il quechua dal sid. Ina 
tut autra posiziun è quella dal Summer Institute of Linguistics (SIL International) che differenziescha 46 linguas 
autonomas a l’intern da la famiglia linguistica dal quechua. 

Sin fundament dal fatg che per exempel ils pledaders dal huanca e dal qusqu-qullaw na pon betg communitgar 
in cun l’auter en l’atgna lingua, datti mo paucs che defendan l’opiniun ch’il quechua possia vegnir considerà sco 
ina singula lingua. Cun sia pretensiun da sparter dialects parentads uschè stretgamain sco per exempel il 
quechua da Cuzco [quz] ed il quechua Eastern Apurimac [qve] sco linguas autonomas, resta SIL International 
dal reminent praticamain sulet. Represchentants indigens d’organisaziuns, en spezial da l’ECUARUNARI 
ecuadoriana, al rinfatschan da vulair sparter ils pievels indigens. 

II ministeri d’educaziun peruan ha fixà il 1975 sis variantas regiunalas ed ha laschà rediger per quellas 
vocabularis e grammaticas: cusqueno respectivamain qusqu-qullaw, ayacuchano (Chanka), huanca, ancashino 
(Ancash), cajamarca-canaris e San Martin (quechua lamas). Oz san ins però che las differenzas tranter il qusqu- 
qullaw ed il quechua da Chanka èn pli pitschnas che per exempel las differenzas a Eintern da l’ancashino, 
tranter il waylla huanca ed il shawsha huanca ubain tranter il quechua da Cajamarca ed il quechua canaris. Ils 
svilups ils pli novs en connex cun la codificaziun laschan supponer ch’ins vegn a sa restrenscher en avegnir sin 
be paucas linguas da scrittira. 

Per il mument èn s’etablidas pli u main trais linguas da scrittira respectivamain standards regiunals ortografics 
cun muntada surregiunala: 

■ kichwa da l’Ecuador (per tut l’Ecuador, vegn chapi er en la Columbia) - appartegna al quechua II 
b 

■ quechua dal sid (Chanka, qusq u-qullaw en il Peru ed en la Bolivia, teoreticamain er en l’Argentina) 
- appartegna al quechua II c. En la pratica existan actualmain trais varietads linguisticas fitg 




sumegliantas: quechua da Chanka (Peru), qusqu-qullaw (Peru) e quechua da la Bolivia 

■ quechua ancashino (en il Peru Central) - appartegna al quechua I 

Tut las ulteriuras linguas da scrittira dal quechua vegnan duvradas mo en il Peru. Intginas variantas scrittas pli 
pitschnas vegnan duvradas almain parzialmain gia en il sectur da scola u che lur introducziun è fitg probabla: 

■ kichwa dal Peru dal Nord (San Martin, Loreto) - appartegna al quechua II b 

■ quechua da Cajamarca (varianta fitg periclitada) - appartegna al quechua II a 

■ inkawasi-canaris (Lambayeque) - appartegna al quechua II a (cun intgins elements dal quechua I) 

■ huanca (en il Junin dal Sid) - appartegna al quechua I 

I pudessan sa sviluppar anc ulteriuras linguas da scrittira respectivamain ulteriurs standards, per exempel il 
shawsha huanca (Jauja; appartegna al quechua I) ubain quechua da Huânuco (appartegna al quechua I). Igl è 
però era pussaivel che questas variantas vegnan integradas en ils standards surnumnads. 

L’istorgia 


Retschertgas dals linguists Torero e Parker fatgas en ils onns 1960 han 
mussà ch’i dat respectivamain ch’i deva en il territori da Lima la pli gronda 
ritgezza da dialects. Perquai suppon’ins - en cuntradicziun cun 
supposiziuns pli veglias - che las linguas da quechua derivian da là. Sa 
derasadas èn ellas en il decurs da l’ultim millenni; en il territori da Cuzco e 
da la Bolivia probablamain schizunt pir en il 15avel e 16avel tschientaner. II 
quechua ha substitui linguas da la famiglia linguistica aru (a quella 
appartegna l’aimara che deriva medemamain dal territori da Lima). 

Gia avant passa milli onns è la varianta oriunda dal quechua vegnida 
separada; l’emprim en duas linguas (l’uschenumnà quechua central e 
perifer ubain quechua I e II), pli tard en numerusas variantas 
respectivamain en numerusas linguas parentadas. II quechua (pli precis 
probablamain ina varianta che sumeglia fitg il quechua d’Ayacucho dad oz) 
è stà, almain avant il temp da la Conquista, la lingua uffiziala dal reginavel 
dals Incas (lengua general ). Fin il 15avel tschientaner era quai però 
probablamain stà l’aimara. 



Incas 


L’extensiun la pli gronda ha il quechua cuntanschi tranter il 1500 ed il 1700. Lura vegniva el discurri en bleras 
variantas en quasi l’entir territori da las Andas tranter l’Argentina Centrala e la Columbia dal Sid. En intginas 
regiuns da las Andas n’è el però mai penetrà. Uschia per exempel en il territori linguistic da l’aimara al Lai da 
Titicaca ed en il sid da quel (ch’exista anc oz) sco er en parts dal Peru dal Nord (Ancash dal Nord, La Libertad, 
parts dal Departament Cajamarca, nua ch’i vegniva tranter auterdiscurri fin il 20avel tschientaner culli). A la 
costa vegniva discurri quechua cunzunt en il territori da Lima, però mai a la costa dal Peru dal Nord. Là èn 
vegnidas discurridas fin il cumenzament dal 20avel tschientaner variantas dal mochica. Era la lavur dals 
missiunaris ha favurisà la derasaziun dal quechua ch’aveva en il temp colonial tempriv anc la rolla da la lengua 
general. 


Pir cun la fin dal temp colonial - e pli fitg anc a partir dal temp da las republicas independentas che vegnivan 
regidas dad alvs - è il prestige da la lingua sa sminui. A partir da quel mument è la lingua vegnida stgatschada 
adina pli fitg or da la vita publica e remplazzada dal spagnol. Oz èn blers dialects dal quechua d’Ayacucho en 
privel da svanir, cunzunt en il Peru dal Nord. II quechua - pli precis las <grondas> variantas qusqu-qullaw, 
qechua da Chanka (Ayakuchu) e d’Ancash - vegn discurri èn il mintgadi unicamain en il territori rural en il sid 
da las Andas a partir da Huancavelica fin al cunfin da la Bolivia e da l’Argentina, en parts dad Ancash ed en 
intginas inslas linguisticas en l’Amazonia ed en las Andas ecuadorianas (gruppa dialectala dal nord kichwa). 



















II diever en scola 


Dapi ch’ils stadis da l’America Latina han cumenzà ad endrizzar scolas per l’entira populaziun, è la finamira da 
las regenzas stada da hispanisar la populaziun indigena ( castellanizaciön ). Perquai è il spagnol stà l’unica lingua 
d’instrucziun. II quechua serviva mo sco lingua auxiliara per la communicaziun. En tschertas regiuns eri 
schizunt scumandà da discurrer quechua en scola. Juan Velasco Alvarado, president dal Peru dal 1968 al 1975, 
ha introduci sco emprim quechua en las scolas da Lima, a l’entschatta però mo sco lingua secundara u lingua 
estra per glieud da lingua spagnola. Igl ha dà ina ferma opposiziun e resalvas rassisticas. Suenter la cupitga da 
Velasco èn vegnidas interruttas l’emprim prest tut las emprovas d’instruir quechua en scola. II cumenzament 
dals onns 1980 è vegni lantschà cun il sustegn da la Deutsche Gesellschaft für Technische Zusammenarbeit 
(GTZ) in project internaziunal per il diever da quechua e d’aimara en il departament peruan Puno. II project è 
vegni cuntinuà mo pervi dal squitsch da vart tudestga. 

Sin plaun internaziunal existan dapi ils onns 1990 cunvegnas tranter pajais da l’America Latina davart 
l’uschenumnada educaziun interculturala bilingua (Educaciön Intercultural Bilingüe) EIB. En l’Ecuador ed en 
la Bolivia, dapi intgins onns er en il Peru, è l’EIB ina part fixa da l’instrucziun publica en la scola primara. Ella 
na proveda fin ussa però betg anc la populaziun indigena da l’entir territori. Per il mument sa restrenscha l’EIB 
anc - cun paucas excepziuns - sin la populaziun rurala che discurra quechua ed aimara e n’includa betg quels 
che discurran spagnol respectivamain las citads. Quai vala era per la promoziun cuntinuanta dal quechua sco 
lingua d’instrucziun al stgalim mesaun e superiur. Effectivamain po il quechua mo avair success en scola, sche 
ses diever en la vita professiunala quotidiana è necessari ed evident. 

Savens datti resalvas dals geniturs. Quels teman per part che lur uffants n’emprendian betg bain avunda spagnol 
- la lingua ch’els dovran suenter en lur professiun - sche l’alfabetisaziun na vegn betg fatga en spagnol. 
Retschertgas scientificas demussan gist il cuntrari. II success cumprovà dals scolars ed in sentiment subjectiv pli 
positiv han per part laschà tschessar talas resalvas. 

En rom da l’EIB vegn instruida sco lingua da leger e scriver l’emprim onn da scola unicamain la lingua 
indigena. II segund onn vegn vitiers l’ortografia spagnola. A partir dal terz onn vegn augmentada l’instrucziun 
en spagnol e las lecziuns vegnan dadas tant en quechua sco en spagnol. L’instrucziun duai esser interculturala: il 
cuntegn focusescha sin la cultura indigena ed accentuescha supplementarmain aspects da la cultura (<alva>) 
europeica. I na sa tracta damai betg d’ina simpla <translaziun> dal concept da furmaziun tradiziunal eurocentrà. 

L’instrucziun bilingua tempriva en l’America Latina han en emprima lingia en mira in’optimaziun da 
l’acquisiziun dal spagnol. L’EIB ha però la finamira da revalitar il quechua e da segirar uschia la cuntinuitad da 
la lingua en la cultura indigena. En intgins cas sto il quechua vegnir emprendi da nov, uschia per exempel dals 
Quechuas da Lamistas en il Peru u dals Saraguros en l’Ecuador. 

En l’Ecuador datti ina retscha da scolas bilinguas che las vischnancas mainan en atgna responsabladad. En la 
Boliva è responsabel sin nivel naziunal il Consejo Educativo de la Naciön Quechua CENAQ per l’instrucziun 
da quechua. L’EIB proveda qua fin ussa circa la mesadad da la populaziun che discurra quechua. 

En il Peru èn vegnids elavurads en il fratemp meds d’instrucziun en l’ortografia uffiziala da las suandantas 
variantas dal quechua: 

■ qusqu-qullaw 

■ chanka (quechua ayacuchano) 

■ quechua ancashino 

■ inkawasi-canaris (quechua da Lambayeque) 

■ quechua lamas (quechua da San Martin) 

Quests meds èn vegnids elavurads per incumbensa da ministeri d’educaziun e vegnan duvrads en rom da l’EIB. 
L’introducziun da l’EIB per autras variantas dal quechua, tranter auter era da quellas ch’èn en privel da svanir 
sco il quechua huanca ed il quechua da Cajamarca, è pendenta. 



En l’Argentina na datti fin ussa - malgrà bleras discussiuns en quel connex - nagina EIB cun instrucziun da 
quechua en scolas publicas. 


La fonologia 


Las diversas variantas dal quechua demussan tranter ellas intginas differenzas areguard la fonologia. L’emprim 
vegnan descrittas las relaziuns dal qusqu-qullaw, la varianta la pli derasada (discurrida a Cuzco, a Puno, en parts 
da l’Apurfmac ed en la Bolivia). Suenter vegnan descrittas las differenzas da tschellas variantas. 


Ils vocals 

II quechua ha mo trais vocals che valan sco fonems: [a], [i] ed [u] (sumegliant sco l’arab classic). Persunas 
monolinguas als pronunzian per regla sco [se I ü], mintgatant però era sco ils vocals spagnols [a i u]. En 
vischinanza dals consonants uvulars [q], [q'] e [q h ] vegnan els plitost pronunziads sco [d], [£] ed [D]. En 
l’ortografia da 5 vocals - che n’è entant betg pli l’ortografia uffiziala - vegnan quests allofons che dependan mo 
dals consonants uvulars scrits sco <e> ed <o>. En tscherts cas da cunfin ha quai chaschunà confusiuns 
considerablas. Perquai vegn scrit ozendi (exceptà en pleds esters) unicamain <a, i, u>. 


Ils consonants 



labial 

alveolar 

palatal 

velar 

uvular 

glottal 

plosiv 

P 

t 

tj 

k 

q 


fricativ 


s 




h 

nasal 

m 

n 

r 




lateral 


1 

â 




vibrant 


r 





semivocal 

w 


j 





Ils bustabs da l’alfabet che furma ussa la versiun uffiziala dal Peru correspundan a l’alfabet fonetic 
internaziunal, cun excepziun dals palatals [tj fi À j] che vegnan scrits sco <ch ii 11 y>. 

Ils plosivs ed ils fricativs èn adina surds; vocals sonors na valan betg sco fonems en il quechua. En la varianta 
qusqu-qullaw - auter ch’en tut las ulteriuras variantas dal quecha, però tuttina sco en l’aimara, danunder che 
questa particularitad deriva probablamain - ha mintga plosiv trais furmas: simpel, ejectiv ed aspirà, per 
exempel: 


simpel 

ejectiv 

aspirà 

P 

P’ 

P h 

t 

t' 

t h 

tJ 

tj; 

t/ h 

k 

k’ 

k h 

q 

q’ 

q h 






En tut las variantas centralas e dal nord dal quechua (en il nord dal departament Junin) datti ultra da quai il 
fricativ postalveolar [J] (scrit <sh>, da linguists era [s], tuttina sco <sch> en nossa scripziun) che correspunda en 
la varianta dal sid al [s]. II sun [J] cumpara er en intgins territoris dal qusqu-qullaw. Là è el però sa sviluppà a 
[tjk] (<chk>) respectivamain a [sj] (<sy>) (uschia al scriv’ins era tenor l’alfabet uffizial). Etimologicamain n’ha 
el pia da far nagut cun il sun dal quechua oriund [J]. 

En ils dialects da Junin, Cajamarca e Lambayeque datti plinavant anc il [c] retroflex (pronunzià 
sumegliantamain sco <tr> per englais), in sun oriund dal quechua che correspunda en tschellas variantas a [tJ] 
(<ch>). 


L’influenza dal spagnol 

Circa 30 % dal stgazi da pleds modern dal quechua derivan dal spagnol. Intgins dals suns spagnols (p.ex. <f>, 
<b>, <d>, <g>) han probablamain obtegni caracter fonematic, era per pledaders da quechua monolings. II medem 
vala pli e pli per la differenziaziun dals vocals <o-u> ed <e-i> en emprests lexicals spagnols (p.ex.: karo che deriva 
dal spagnol caro = <char>, quechua karu = <lunsch>). 

La scrittira e la moda da scriver 


Avant ch’ils Europeans èn arrivads n’existiva per il quechua nagina scrittira da 
bustabs. En il temp dal reginavel dals Incas vegnivan duvrads quipus ( chipus , 
cordas da nufs) per inventarisar deposits da provisiun. Igl è contestà, schebain 
questas cordas da nufs pon vegnir interpretadas sco ina prefurma d’ina scrittira cun 
entirs pleds. 

Dapi il temp colonial spagnol è vegni duvrà l’alfabet latin per scriver quechua. La 
valur fonologica dals bustabs s’orientava al spagnol. II 1560 ha scrit Domingo de 
Santo Tomâs l’emprima grammatica per ina varianta dal quechua en la vischinanza 
da Lima. Quella grammatica ha furmà ditg la basa per l’instrucziun da quechua a 
l’universitad da Lima. II 1607 ed il 1608 ha publitgà Diego Gonzâlez Holguin in 
vocabulari ed ina grammatica per il quechua (el sez numnava la lingua <quichua>) 
da Cuzco. Quellas duas ovras èn stadas decisivas per ils texts colonials en quechua Quipus - cordas da nufs 
ch’èn vegnids scrits pli tard. 

Fin il 20avel tschientaner n’hai betg dà in’ortografia unitara. Ins scriveva tenor l’ortografia spagnola che 
reproduciva las valurs fonologicas dal quechua mo a moda manglusa. En il decurs dal 20avel tschientaner èn 
vegnids preschentads plirs models da concurrenza per in’ortografia dal quechua cun bustabs latins. 

En il Peru ha la regenza da Juan Velasco Alvarado fixà il 1975 in alfabet uffizial (Alfabeto Oficial ) cun sis 
variantas regiunalas che cuntegneva novs bustabs, tranter auter il <w>, il <k> ed il <q>, uschia ch’ils suns [w], [k] e 
[q] dal quechua han pudi vegnir reproducids per l’emprima giada exactamain. Ils plosivs aspirads vegnivan 
exprimids cun agiuntar in h, plosivs ejectivs cun agiuntar in apostrof. En sasez vala quest alfabet fin oz. Sa 
fundond sin la moda da scriver spagnola vegnivan duvrads ils tschintg vocals <a>, <e>, <i>, <o> ed <u>. Questa 
furma da l’alfabet vegn propagada fin oz da 1 ’Academia Mayor de la Lengua Quechua (AMLQ) a Cuzco. En la 
Bolivia è vegni sviluppà parallelamain in standard uffizial fitg sumegliant, en il qual vegniva però duvrà a la fin 
da la silba <j> empè da <h> e <k> empè da <q>. En l’Argentina èn s’etablidas gist duas differentas modas da 
scriver: quella da Tucumân / Jujuy e quella da Santiago del Estero. 

Las ortografias uffizialas dal Peru e da la Bolivia han ins adattà ina a l’autra ils onns 1980. Plinavant è vegnida 
substituida uffizialmain il 1985 la moda da scriver cun tschintg vocals cun quella da trais vocals, perquai che 
quella è pli datiers a la fonetica dal quechua. Empè dad <e> ed <o> che figuravan unicamain en vischinanza da <q> 
vegn ussa scrit <i> respectivamain <u>. L’unica differenza tranter ils dus pajais è il grafem per la valur fonologica 
[h] che vegn reproducida en il Peru cun <h> ed en la Bolivia cun <j>. En l’Ecuador han ins medemamain substitui 





la moda da scriver che s’orientava al spagnol cun ina moda da scriver che sa basa sin quella dal Peru e da la 
Bolivia. La fonetica dal kichwa ecuadorian sa distingua però cleramain da quella dal Peru e da la Bolivia. 
L’Argentina n’ha anc betg surpiglià il nov alfabet dal quechua. 

L’ortografia moderna dal quechua vegn crititgada fin oz d’intginas instituziuns, tranter auter da l’AMLQ e da 
represchentants dal SIL International: l’alfabet uffizial saja pli grev da chapir per persunas ch’han emprendi da 
leger e scriver cun l’alfabet spagnol. Questa critica vegn replitgada cun l’argument che la scripziun moderna 
reproduceschia a moda perfetga la fonologia dal quechua. En pli renviesch’ins a studis che mussan che 
l’alfabetisaziun en quechua cun il sistem da tschintg vocals haja per consequenza pli grondas difficultads da 
leger spagnol che quai ch’igl è il cas cun il sistem da trais vocals. 

Ins sto considerar che modas da scriver pli veglias che s’orienteschan a l’ortografia spagnola èn usitadas en la 
publicitad fin oz, cunzunt en connex cun nums geografics. Uschia vegnan per exempel nums pli renumads sco 
Wayna Pikchu, Saksaywaman e Qurikancha era scrits sco Huayna Picchu, Sacsayhuaman e Coricancha 
respectivamain Qorikancha. 

II linguist peruan Rodolfo Cerrön Palomino, che discurra quechua huanca sco lingua materna, propona in 
standard ortografic unifitgà per tut ils dialects meridiunals dal quechua (q.v.d. ils dialects quechuans che vegnan 
discurrids en tut il Peru dal Sid davent da Huancavelica, en la Bolivia ed en l’Argentina). Quest standard numna 
el quechua dal sid (quechua sureiio). Bleras instituziuns peruanas acceptan entant quest standard. E1 cuntegna 
structuras oriundas dals dialects ils pli frequents: chanka (ayakuchu, quechua ayacuchano) e qusqu-qu llaw 
(discurri davent da Cuzco vers il sid, en la Bolivia ed en l’Argentina). Exempels: 


Ayacucho 

Cuzco 

Quechua sureno 

Translaziun 

upyay 

uhyay 

upyay 

<baiver> 

utqa 

usqha 

utqha 

<svelt> 

llamkay 

llank'ay 

llamk'ay 

<lavurar> 

nuqanchik 

nuqanchis 

nuqanchik 

<nus (inclusiv)> 

-chka- 

-sha- 

-chka- 

(suffix: acziun betg finida) 

punchaw 

p'unchay 

p'unchaw 

<di> 


lls bustabs da l’alfabet uffizial dal quechua 

Dapi il 1985 dovra l’alfabet dal quechua uffizial a Peru en general ils suandants 18 bustabs per il stgazi da pleds 
ertà dal quechua sco era per ils emprests lexicals da l’aimara: 

a, ch, h, i, k, 1,11, m, n, n, p, q, r, s, t, u, w, y. 

En qusqu-q ullaw vegnan plinavant duvrads ils suandants bustabs (era per emprests lexicals da l’aimara). En tut 

sa tracti da 28 grafems: 

chh, ch', kh, k', ph, p', qh, q', th, t'. 

En la Boliva scriv’ins <j> empè da <h>. 

En las variantas centralas e dal nord datti plinavant il <sh> [s] (IPA: [J]). En las variantas da Junin, da Cajamarca 
e da Lambayeque datti ultra da quai anc il <c> (che vegn scrit inuffizialmain <tr>). En tut sa tracti da 20 segns. 

Ils bustabs e ed o na vegnan betg duvrads per pleds ertads dal quechua, perquai ch’i sa tracta d’allofons dad <i> e 
dad <u> che figureschan en vischinanza da <q>, <qh>, <q'>. 

Ils suandants bustabs vegnan duvrads unicamain per emprests lexicals dal spagnol e d’autras linguas (auter che 
da l’aimara): 

b, d, e, f, g, o. 




Unicamain en nums propris ubain en expressiuns surpigliadas directamain dal spagnol figureschan ils suandants 
grafems: 

c, v, x, z; j (en il Peru; en la Bolivia stat quel empè da <h>). 

La grammatica 


Quechua è ina lingua agglutinanta sco il tirc ed il finlandais, quai vul dir che la significaziun dal pled vegn 
adattada ad in tschep invariabel cun agiuntar silbas (suffixs) e betg cun flectar ils pleds (midada da l’entir pled 
tut tenor temp, persuna e schlattaina) sco quai ch’igl è il cas per exempel en rumantsch. 

La successiun dals suffixs è reglada severamain sco l’exempel dal pled chakra (champ) illustrescha: 

■ La significaziun <pitschen> exprim’ins cun agiuntar il suffix -cha. 

■ II possessiv <mes> exprim’ins cun agiuntar il suffix -y. 

■ II plural furman ins cun agiuntar il suffix -kuna. 

■ <mes pitschens champs> ha pia num en quechua: chakrachaykuna. 

Sco la plipart da las linguas agglutinantas furma il quechua ina lingua dal tip SOP (subject-object-predicat), 
q.v.d. che la successiun dals pleds è usualmain sco en la suandanta frasa: Michiqkunaqa wayhutam takichkanku 
= Ils pasturs [michiqkuna] chantan [takiy] (gist) [-chka-] in Wayhu [sort da chant/saut]. 


II substantiv 

II substantiv enconuscha en quechua dus numerus: il singular ed il plural. L’ultim vegn exprimi cun agiuntar il 
suffix -kuna. E1 na sto betg vegnir duvrà stringentamain e vegn savens laschà davent en cas evidents. 

II substantiv vegn <declinà> a maun d’ina retscha da suffixs empè da preposiziuns. Quai èn -p(a) (genitiv), -ta 
(accusativ), -nta (<tras>), -man (<tar>), -manta [quechua I: - piqta ] (<da, ord>), -paq (<per>), -pi [Qaechua I: -caw] 
(<en>), -wan (<cun>). Quests suffixs èn productivs, perquai ch’els pon per exempel era furmar adverbs ( chaypi, 
là; kunanmanta, a partir d’ussa, ...). 

La funcziun da l’artitgel definit vegn per part surpigliada da l’uschenumnà topic marker -qa: runac/o = /’um. 

Cun cumbinar substantivs vegnan furmads a moda simpla e fitg frequentamain pleds cumponids. L’emprim 
nomen è l’attribut: hatun = grond; yachay = savair, emprender; wasi = chasa; hatun yachay wasi = scol’auta, 
universitad. 

II quechua n’enconuscha nagin gener grammatical. En tscherts cas gioga però il gener natiral ina rolla: uschia è 
per exempel churi adina l’uffant d’in um e wawa l’uffant d’ina dunna. Sumegliant è quai era en connex cun 
relaziuns da fragliuns. 


11s pronoms 


II quechua enconuscha set pronoms persunals. 
Per l’emprima persuna plural (<nus>) existan en 
quechua dus pronoms differents. II pronom 
inclusiv vegn duvrà sch’il pledader includa la 
persuna pledentada (<nus e ti>, <jau e ti>). II 
pronom exclusiv vegn duvrà, sche la persuna 
pledentada vegn exclusa (<nus senza tai>). 


numerus 



singular 

plural 

persuna 

_ 

emprima 

Nuqa 

Nuqanchik (inclusiv) 

Nuqayku (exclusiv) 

segunda 

Qam 

Qamkuna 

terza 

Pay 

Paykuna 




II possess u Pappartegnientscha vegn exprimi en 
quechua cun suffixs possessivs: 


wasi = chasa; wasiy = mia chasa; wasiyki = tia chasa; wasin = sia chasa; wasinchik = nossa (era tia) chasa; 
wasiyku = nossa (betg tia) chasa; wasiykichik = vossa chasa; wasinku = lur chasa. 

II genitiv -p(a) pretenda per il nomen appartegnent ch’inditga il possess ina terminaziun possessiva: intip churin 
= figl dal sulegl. 

Ils pronoms demonstrativs dal quechua ils pli impurtants èn kay (quest), chay (quai) e wak (quel). Quels pon era 
vegnir duvrads en funcziun d’adjectiv. 


Ils adjectivs 

Ils adjectivs stattan en il quechua davant ils substantivs. I na dat betg in gener grammatical ed els na vegnan betg 
declinads ensemen cun ils substantivs. 


Ils adverbs 

Ils adverbs vegnan furmads per l’ina cun agiuntar il suffix -ta, ad in adjectiv, mintgatant er il suffix -lla: allin - 
allinta (<bun>), utqay - utqaylla (<svelt, dabot>). Per l’autra vegnan els furmads cun agid da suffixs che vegnan 
agiuntads als pronoms demonstrativs: chay (<quai>) - chaypi (<là>), kay (<quest>) - kayman (<nà qua>). Plinavant 
datti numerus adverbs independents. En quel connex dat en egl che l’adverb qhipa signifitga tant <davostiers> 
sco er <en l’avegnir>, hawpa percunter <davanttiers> sco era <passà>. Concepts spazials e temporals dals adverbs 
en quechua èn damai colliads - sumegliantamain sco en l’aimara - precis a moda cuntraria da quai ch’igl è il cas 
en las linguas europeicas. 


Ils numerals 

Dumbers cardinals: ch'usaq (0), huk (1), iskay (2), kimsa (3), tawa (4), pichqa (5), suqta (6), qanchis (7), pusaq 
(8), isqun (9), chunka (10), chunka hukniyuq (11), chunka iskayniyuq (12), iskay chunka (20), pachak (100), 
waranqa (1000), hunu (1 000 000), lluna (1 000 000 000 000). Ils dumbers ordinals vegnan furmads cun 
agiuntar il pled hiqin al dumber cardinal correspundent (p.ex. iskay hiqin = <segunda>). Empè da huk hiqin 
(<emprima>) pon ins però era dir hawpaq che signifitga era <la pli veglia>. 


Ils verbs 

L’infinitiv vegn furmà cun il suffix -y ( much'a= <bitsch>; much'a-y = <bitschar>). L’imperativ singular ha la 
medema furma; per furmar il plural vegn agiuntà -ychik. L’infix -wa- exprima <a mai/mai/ma> ( much'ay! = 
<bitscha!>, much'away! = <bitscha mai!/ma bitscha!>). 

Las terminaziuns dals verbs en l’indicativ èn las suandantas: 



preschent passà simpel futur 

passà narrativ 

Nuqa 

-ni 

-rqa-ni -saq 

-sqa-ni 

Qam 

-nki 

-rqa-nki -nki 

-sqa-nki 

Pay 

-n 

-rqa-n -nqa 

-sqa 

Nuqanchik 

-nchik 

-rqa-nchik -sun 

-sqa-nchik 

Nuqayku 

-yku 

-rqa-yku -saq-ku 

-sqa-yku 




Qamkuna 

-nki-chik 

-rqa-nki-chik 

-nki-chik 

-sqa-nki-chik 

Paykuna 

-n-ku 

-rqa-nku 

-nqa-ku 

-sqa-ku 


Sch’il subject stat en il plural, po il verb star en il singular: Runakunaqa llaqtakunapim kawsan. = Ils umans 
vivan en vitgs/citads. 

Differents infixs e suffixs servan a midar la significaziun, uschia per exempel il -chi- causativ (exempel: wahuy 
= <murir>; wahuchiy = <mazzar>); il -ku- reflexiv (exempel: sipiy = <mazzar>; sipikuy = <sa mazzar>); il -naku- 
reciproc (exempel: marq'ay= <embratschar>; marq'anakuy= <embratschar in l’auter>), il -chka- durativ (exempel; 
mikhuy = <mangiar>; mikhuchkay = <esser vid mangian). 

II quechua enconuscha la conjugaziun objectiva. Quai munta ch’i na dat betg mo differentas terminaziuns 
verbalas per differents subjects, mabain era per differents objects (transiziun). Exempel: 


rikuni 

jau ves 

rikuyki 

jau ves tai / jau ta ves 

rikunki 

ti vesas 

rikuwanki 

ti vesas mai / ti ma vesas 

rikun 

el/ella vesa 

rikuwan 

el/ella vesa mai / el/ella ma vesa 

rikusunki 

el/ella vesa tai / el/ella ta vesa 


Per il futur datti atgnas terminaziuns verbalas da transiziun. 


Las particlas 

Particlas - pia pleds, als quals na vegnan mai agiuntads suffixs - datti mo paucas. Particlas èn per exempel ils 
pleds ari (<gea>), yaw (<hallo!>, <he!>) e tscherts emprests lexicals dal spagnol sco piru (da spagnol pero <ma>) e 
sinuqa (da sino <mabain>). II pled da negaziun mana (<na>) n’è betg ina particla, perquai ch’i pon vegnir 
agiuntads suffixs ( manam , <na, betg>; manas, <na, di la glieud>, manapunim, tuttavia betg; manaraq, <anc betg>; 
manaha, <betg pli>). 


L’evidenzialitad 

La gronda part da las frasas en quechua èn marcadas d’in suffix d’evidenzialitad. Quel inditga quant segir ch’il 
pledader è da quai ch’el di respectivamain danunder ch’el ha l’infurmaziun. -mi exprima ch’il pledader sa quai 
ord atgna experientscha ( Tayta Wayllaqawaqa chufirmi, <signur Huayllacahua è chauffeur, jau sai quai, jau hai 
vis quai>); -sz exprima ch’il pledader sa quai da l’udir ( Tayta Wayllaqawaqa chufirsi, <signur Huayllacahua è 
chauffeur, m’han ins raquintà>); -cha exprima ch’il pledader n’è betg dal tut segir ( Tayta Wayllaqawaqa 
chufircha, <signur Huayllacahua è probablamain - ubain: forsa - chauffeur>). Suenter in vocal vegn agiuntà -m, - 
s, -ch. 

Ils pronoms interrogativs 

En quechua datti fitg blers pronoms interrogativs che vegnan furmads cun agiuntar suffixs nominals a las 
ragischs ima (tge), pi (tgi) e may (nua). Per il pli vegn anc agiuntà in suffix evidenzial u -taq: 


Maypitaq kachkan? = Nua è el? 

Imatam rurachkanki? = Tge fas ti (gist)? 




Pitaq karqan? = Tgi èsi stà? 


Dumondas che pon vegnir respundidas cun gea u na vegnan adina furmadas cun -chu. 

Munawankichu? = Has ti gugent mai? (resposta: ari = gea / manam = na) 

La negaziun 

II suffix -chu serva era per dir da na (mana per expressiuns ed ama per cumonds): 

Mikhunaqa manas allinchu karqan. = II past n’ha betg gustà. 

Ama waqaychu! = Na bragia betg! 

Las proposiziuns subordinadas 

Sco lingua agglutinanta na dovra il quechua betg proposiziuns subordinadas cun agid da conjuncziuns, mabain 
expressiuns verbalas, a las qualas ils suffixs correspundents vegnan agiuntads: 

Hamunaykitam munani. = Jau vi che ti vegnias. 

Inkaqa quri tawnanpa chayamusqanpi Qusqu llaqtatas kamasqa. = Nua che ses bastun dad aur 
ha tutgà il terren, ha l’lnca fundà la citad da Cuzco. 

Mamaypa chiqnisqan runata rikurqanim. = Jau hai vis l’um che mia mamma odiava. 

Churiyta munaq warmita rikurqanim. = Jau hai vis la dunna ch’amava mes figl. 

Runakunaqa ayninakuyta qunqachkan. = lls umans emblidan da gidar in l’auter. 

Empè da las conjuncziuns rumantschas <sche>, <cura>, <durant>, <perquai> e <malgrà> vegnan duvrads ils infixs / 
suffixs -pti- (per differents subjects) e -spa- u -stin (per il medem subject). Per nianzas da significaziun pon 
plinavant vegnir agiuntads ulteriurs suffixs (p.ex. -qa, -m(i), -s(i) e -(pas): 

Hamuptiykiqa kusikusaq. = Sche ti vegns, m’allegrel jau. 

Kutispay kasarasqaykim. = Cura che jau return, ta marid jau. 

Takistin tusurqankim. = Durant che ti has chantà, has ti sautà. 

In cas spezial areguard las proposiziuns subordinadas è il quechua en la Bolivia, perquai ch’el enconuscha era 
conjuncziuns (furmadas da pronoms interrogativs e -chus). A maun da quellas po el furmar ultra da las 
pussaivladads da s’exprimer surmenziunadas era proposiziuns subordinadas per propi. 

Emprests lexicals en las linguas europeicas 


Las linguas europeicas (ed autras) han surpiglià intgins emprests lexicals dal quechua. Per regla èn quests pleds 
arrivads en Europa sur il spagnol. Intgins exempels: 

■ alpaca (allpaqa , probablamain da paqu, <brin cler>) 

■ coca (chaglia) (kuka) 

■ Inca ( inka) 

■ condor (kuntur) 

■ lama (llama) 

■ puma (puma) 




pampa (pampa ) 


Ovras litteraras en quechua 


■ Manuscrit da Huarochiri (mitus or da la regiun da Huarochiri) 

■ Apu Ollantay (drama tradiziunal) 


Annotaziuns 


1. Infurmaziuns davart quechua en la banca da datas ethnologue (http://www.ethnologue.com/show 
family.asp?subid=99-16) 

2. Diccionario etnolingülstico y gula bibliogrâfica: Quechua. Alain Fabre, 2005 (http://web.archive.or 
g/web/20070124004204/http://butler.cc.tut.fi/~fabre/BooklnternetVersio/Dic=Quechua.pdf) 

Colliaziuns 


■ Rimnada d’infurmaziuns davart il quechua da Serafin M. Coronel-Molina (http://dolphin.upenn.ed 
u/~scoronel/quechua.html) (spagnol ed englais) 

■ http://www.runasimi.de (pagina web plurilinga cun vocabulari e blers texts en quechua) 

■ http://www.quechua.org.uk (pagina web scientifica, englais e spagnol, cun datotecas-audio per la 
pronunzia) 

■ Vocabulari pluriling: spagnol - quechua (Cuzco, Ayacucho, Junin, Ancash) - aimara (http://portal. 
huascaran.edu.pe:8080/CIApps/Curricular/Diccionario/index.htm) 

■ http://www.cosmovisionandina.org/runasimi/buscador.php (vocabulari quechua-spagnol) 

■ http://www.ullanta.com/quechua/ (englais) 

■ Curs da quechua online (en spagnol) da Demetrio Tupah Yupanki (http://www.yachay.com.pe/esp 
eciales/quechua/) 

■ Charta detagliada cun las variantas da quechua tenor SIL (fedepi.org) (http://www.fedepi.Org/Q) 
(explicaziuns en quechua, spagnol ed englais) 

■ es:Quechuismo (emprests lexicals dal quechua en il spagnol) 

■ Dictionnaire Freelang (http://freelang.com/dictionnaire/quechua_argentin.html) vocabulari quechua 
da l’Argentina - franzos e viceversa 

■ Dictionnaire Freelang (http://freelang.com/dictionnaire/quechua_cuzco.html) vocabulari quechua 
da Cuzco - franzos e viceversa 








■ Endataziun da ethnologue davart il quechua (http://www.ethnologue.com/show_family.asp?subid= 
99-16) (en englais) 


Publicaziuns scientificas online 

■ Integrationsprozesse im landlichen Bolivien: eine empirische Analyse der sozialen und 
systemischen Integration im Agrarkolonisationsgebiet San Juliân (Oriente). Johannes Winter 
(lavur da diplom davart l’integraziun da gruppas socialas che discurran quechua ed aimara en la 
bassa da la Bolivia, 2005) (http://edoc.hu-berlin.de/evifa/documents/books/reGqGuZmB5ZRs/PD 
F/20tjcDitGRVko.pdf) (datoteca PDF) 

■ Beitrag zur Untersuchung der Evidenzsuffixe des Quechua Cuzqueho. Katja Hannfê (lavur da 
magister) (http://www.iae-bonn.de/iae/fileadmin/assest/pdf/hannss.pdf) (datoteca PDF; 688 kB) 

■ Plural- und Objektmarkierung in Quechua. Renate Lakàmper (dissertaziun, 2000) (http://www.phil- 
fak.uni-duesseldorf.de/sfb282/C9/lak/) 

■ Die Stimmen von Huarochirf. Indianische Quechua-Überlieferungen aus der Kolonialzeit zwischen 
Mündlichkeit und Schriftlichkeit. Sabine Dedenbach-Salazar Sâenz (habilitaziun) (http://hss.ulb.uni 
-bonn.de/diss_online/phil_fak/2003/dedenbach-salazar_saenz_sabine/) 

■ Authenticity and Unification in Quechua Language Planning - N.H. Hornberger, K.A. King - 
Language, Culture and Curriculum, 1998 (http://www.multilingual-matters.net/lcc/011/0390/lcc011 
0390.pdf) (datoteca PDF; en englais) 

■ Diccionario etnolingüfstico y gufa bibliogràfica de los pueblos indfgenas sudamericanos: Quechua. 
Alain Fabre, 2005 (http://web.archive.Org/web/20070124004204/http://butler.cc.tut.fi/~fabre/Bookln 
ternetVersio/Dic=Quechua.pdf) (infurmaziuns detagliadas en spagnol davart la sistematisaziun da 
las varietads dal quechua, dumbers da pledaders e bibliografia vasta; PDF, 909 kB; en spagnol) 

